Anni-Frid Lyngstad

Anni-Frid Synni, Reuss von Plauen printzesa (jaiotza izena: Anni-Frid Synni Lyngstad; Ballangen, Norvegia, 1945eko azaroaren 15a), profesionalki Frida Lygstad edo Frida izenarekin ezaguna, suediar pop eta jazz abeslaria da. Norvegian jaioa, ama norvegiar eta aita alemaniarraren alaba, Suedian hazi zen eta ABBA pop taldearekin lortu zuen nazioarteko sona. ABBArekin 380 milioi diska saldu zituen, musikaren historiako salmenta onenen artean kokatuz. ABBAren hausturaren ostean bakarlari gisa jarraitu zuen bere karrera.

Biografia 

11 urterekin egin zuen bere lehenengo debuta Gurutze Gorria benefizientziarentzat. Bi urte geroago abeslari gisa hasi zen dantza talde batean, eta hamarkada batean hainbat talderekin lanean aritu zen. Bere lehenengo lana 13 urterekin lortu zuen, jazz abeslari bezala. Beranduago, bere taldea sortu zuen eta 1962-an Ragnar Fredriksson konposatzailearekin ezkondu zen, 18 urte zituela. Berarekin bi seme-alaba eduki zituen: Hans (1963an jaiotakoa) eta Ann Lisse-Lotte (1967an jaiotakoa).

Pixkanaka herrialde osoan ezaguna izaten hasi zen, eta Estokolmora joan zen bizitzera, gala eta atzerrira egin behar zituen bidaiengatik; hala nola, Japonera edo Venezuelara.

Disney-ko disko batean parte hartu zuen, bertan “Txistuka lanera”, Edurnezuri eta zazpi ipotxen ipuineko abestia interpretatzen zuelarik. 1967ko irailaren 3an, Anni-Fridek talentu lehiaketa bat irabazi zuen eta kontratu bat lortu zuen EMI-rekin, bere lehen abestiak kaleratuz. Bere lehen albuma 1971an kaleratu zuen, Benny Andersonek ekoiztuta. 1972 urtetik aurrera eta hamarkada batez, taldearekin egin zuen bere ia lan guztia, baina bakarkako album bat ere atera zuen, “Frida bakarrik” izenekoa, 1975ean. Benny Andersonekin ezkondu zen 1978ko urriaren 6an, baina hiru urte geroago dibortziatu ziren eta ABBA urtebete geroago banandu zen. Hurrengo urteetan ingelesezko hainbat disko kaleratu zituen.

1991an Fridaren alaba, Ann Lisse-Lotte, auto istripu batean hil zen Estatu batuetan, bere bizilekuan.

1992an Heinrich Ruzzo Reuss von Plauen printzearekin ezkondu zen, baina hau 1999an hil zen, minbizi linfatiko baten ondorioz. 

1990 hamarkada hasieran, bere egiteko nagusia ingurumen arazoak konpontzea zen arren, 1996ean beste album bat kaleratu zuen, “Aieneak” izenekoa. Gaur egun, Reuss von Plauen printzesa Suizan bizi da, eta karitatezko obrak egiten ditu. Mamma Mia! musikalaren estreinaldi eta sarietan ikusi izan da ABBA-ko Björn Ulvaeus kidearekin.

ABBA
Alemaniako kondesak